Dramat en nog twee Valke kry borgtogLt.Genl. Anwa Dramat Foto: Diana Neille, ENCA Dramat, genl.maj. Shadrack Sibiya, gewese Gautengse Valke-hoof, en kapt. Lesley Maluleke is op borgtog van R5 000 elk vrygelaat. Die drie het in die hof verskyn in verband met hul beweerde betrokkenheid by die uitlewering van vier Zimbabwiërs in 2010. Die mans staan tereg op sewe aanklagte insluitend vier van ontvoering, twee van regsverydeling en op aanklag van die oortreding van die Immigrasiewet. Die saak is tot 6 Mei uitgestel en word deur die onafhanklike polisie-ondersoekdirektoraat (Opod) ondersoek. Die ondersoekbeampte se beëdigde verklaring is in die hof voorgelees en daar is bevestig dat die saak teen die drie ondersoeke vereis en dat daar bewyse is om voort te gaan met vervolging. Luvuyo Mfaku, woordvoerder van die nasionale vervolgingsgesag (NVG), het uitgevaar teen bewerings dat die saak teen die drie politiek gemotiveerd is of dat daar ŉ verband is met die saak van Robert McBride, geskorste hoof Opod. Daar word beweer dat die drie verdagtes in November 2010 en Januarie 2011 betrokke was by die inhegtenisname van sewe Zimbabwiese immigrante en later vier van die Zimbabwiërs onwettiglik aan die Zimbabwiese polisie oorhandig het. Die vier Zimbabwiërs was glo verdagtes in die moord op ŉ polisiesuperintendent in ŉ restaurant in Bulawayo.